Banjir di Jepun 2018

Pada awal Julai 2018, hujan lebat melanda kawasan barat dan selatan Jepun, menyebabkan banjir besar dan tanah runtuh di kawasan-kawasan terjejas. Di Jepun, bencana ini dipanggil secara rasmi sebagai "Hujan Lebat Julai Heisei 30 (2018)" (平成３０年７月豪雨, Heisei Sanjū-nen Shichi-gatsu Gōu) oleh Agensi Meteorologi Jepun.

 Latar belakang 
Pada 3 Julai 2018, Taufan Prapiroon melalui kawasan Jepun, membawa sistem tekanan rendah serta kelembapan tinggi. Hal ini menyebabkan hujan lebat di seluruh Jepun hingga mencapai rekod baharu di beberapa kawasan. Gunung Ontake di Nagano misalnya, mencatatkan rekod baharu hujan tiga hari sebanyak 655.5 mm (25.81 inci).

 Kesan 
Setakat 14 Julai 2018, 200 mangsa disahkan terkorban manakala 37 mangsa dilaporkan hilang. Wilayah Hiroshima mempunyai bilangan mangsa terkorban tertinggi dengan 91 mangsa terkorban dicatatkan. 60 mangsa pula dicatatkan di Wilayah Okayama, 26 di Wilayah Ehime dan selebihnya di wilayah Yamaguchi, Kyoto, Kagoshima, Gifu, Shiga, Saga, Hyogo, Kochi, Miyazaki dan Fukuoka. Kebanyakan yang maut merupakan warga emas, yaitu 70% daripada mangsa-mangsa terkorban dan rata-rata golongan mangsa terbunuh akibat tanah runtuh dan limpahan air sungai. Beberapa empangan serta tempat takungan air turut pecah hingga mengorbankan beberapa mangsa.

Banjir ini menyebabkan amaran serta notis berpindah dikeluarkan terhadap 4.3 juta penduduk di 23 buah wilayah Jepun, dengan kira-kira 30,000 orang penduduk berada di pusat pemindahan pada 8 Julai. Setakat hari itu, kira-kira 267,000 buah rumah di 11 buah wilayah terputus bekalan air.

Pengangkutan di kawasan dilanda banjir terjejas dengan jalan raya rosak serta tenggelam. Pengangkutan kereta api di Jepun turut tergendala dengan 13 pengendali landasan terpaksa menghentikan perkhidmatan di 37 buah aliran, terutamanya di kawasan barat Jepun.

 Rujukan 

 Pautan luar 

 Berita tentang banjir di Jepun  oleh NHK 

Kategori:2018 di Jepun
Kategori:Banjir di Jepun
Kategori:Banjir 2018